Allen den, die disen brief an sehent oder hoͤrent lesen, kùnd ich, Johans, schult₎ ze Waltzhuͤt, und vergich, ✳ das die beschaiden lùt, vro Katherina, Johhansen saͤligen von Mùnchingen elichù wirten, mit Peterman und Gerdrut, ir kinden, und mit Johansen von Grieshan, genant von Hoͤnstetten, ir vogt,
der do ze mal der vorg₎ vro Kathˀinen und ir kinden vor gericht mit gesamnoter urtail und urfrag in der nachgescͥbenen sach ze ainem rechten vogt
geben wart, zem ain tail ✳ und Walthˀ der Maiyer von Rubiswile, pfleger und amptman der erwirdigen, wisen, gaistlichen vrowenn, der aͤbtischennen und
des conventes gemainlich ze Kùngzfelt, Sant Claren ordens, in Kostentzer bystuͤm, an der selben sinˀ vrowen statt zem andnˀ tail. die baide tail kament
vùr mich mit vùrsprechen, do ich an offenˀ strazze ze Waltzhuͤt an der hoerbornen, miner gnaͤdigen hˀren statt, der hertzogen von Oͤsterrich, ze gericht
sazze. ✳ und vˀjach dù vorg₎ vro Kathˀine, Petˀman und Gerdrut, ir kinde, mit ir vorg₎ vogt, dz sù der vorg₎ ✳ ✳ aͤbtischennen un̄ dem cōvent ze
Kùngszfelt ze koͧffen geben hetten, recht und redelich, mit aller gewarsami, so dar zuͦ hort, ir guͦt dz ze Lupfang, in dem Aigen gelegen ist un̄ Fritzi ✳
Nidrost buwz und jaͤrclich giltz sechs mut haber, zehen viertail roggen, ain mut kˀnen, ain swin, dz nach hˀren gùlt nùn schilling und vier pfenninge gelten sol und drie schilling schaf pfenning mit huͦnren, aigern, tagwan, stegen, wegen, zuͤgengen, von gengen, felde, holtze, wune, waide, wasser, wasser rùnse und mit
allen rechten, so dar zuͦ hoͤrt und sunderbar als sù dz selbe guͤt uff disen hùttigen tag hant gehebt, besessen und genossen umb hundtˀ guldin und fùnf guldin
gengˀ und gaͤber an golde und an gewichte, der sù nach ir vergicht gaͤntzlich gewert sint und in ir schinberen nutz und notdurft komen sint und bewendz. sù vertgeton oͧch, dz selb guͤt mit ir vogt vor gericht nach rechte, als gericht und urtail gab, ✳ und gabent oͧch dz vorg₎ guͤt allù drù mit ir vogtes hant gunst und
willen lideclich, frilich und umbetwngenlich uf vor gericht, als mit urtail und urfrag ertailt wart an des vorg₎ Walthers hant und enpfieng oͧch ers vor
gericht an der vorg₎ siner vrowen statt der ✳ ✳ aͤbtischennen un̄ des conventes ze Kungzfelt, sù entzigent sich oͧch vor gericht mit ir vogtes hant, ✳
gunst und willen, alles rechtes gesuͤchtz und ungesuͤchtz fundes und unfundes, clag und ansprach, da mit sù odˀ ir erben die vorg₎ ✳ ✳ aͤbtischennen un̄ den convent ze Kùngzfelt an dem vorg₎ guͤt bekùmbnˀ odˀ betrenken moͤchten mit gaistlichen oder mit weltlichen gerichten, oder suz kains weges, man sol oͧch wissen, dz dù vorgescͥben ding aͤllù beschehen sint vor gericht mit aller gewarsami, wort und werk, so dar zuͤ hort und als mit gesamnoter urtail und urfrag uf den aid ertailt wart, das es nu und hie nach craft und macht het und wol haben moͤcht. und won dis alles vor gericht beschach und mit gesamnotˀ urtail und urfrag volfuͤret wart, da von so han ich, der vorg₎ schult₎, und wir, der rat ze Waltzhuͤt ùnser statte gemains ynsigel durh der vorg₎
baider tail bèt willen an disen brief gehenket ze ainem offen urkùnd und waren zùgsami der vor gescͥben dinge aller sament. ✳ dis beschach und wart
dirre brief geben ze Waltzhuͤt an dem naͤchsten samstag nach sant Mathias tag des hailigen zwelfbotten, do man zalt von gotz geburt drùtzehenhundtˀ
jar, viertzig jar, dar nach in dem sechzten jare, da ze gegen waren her Hug von Guͤtenburg, ain friyer hˀre und oͧch ritter, Ruͤdger der Schenke,
schult₎ ze Brugge, Goͤtfrit von Griezhain, ✳ Friderich von Endingen, Johans Hùrlingˀ, Burkart Sùm, Hainr₎ zem Rore, Chuͤnr₎ Sùngeller, Johans Hainrice, Hiltpolt Bruͦder, Bertschine von Kaiserstuͤl und ander erber lùt genuͤg. ✳